रेल अफसरों को चाहिए शुद्ध दूध इसलिए चलवा रहे अवैध डेयरी
रेल अफसरों ने शुद्ध दूध के लिए अपने ही बनाए कायदे-कानून को ताक पर रख दिया है। डीआरएम आफिस से महज 200 कदम की दूरी पर 30 गायों की डेयरी (तबेला) खुलवा दी गई है, जो सालों से बिना किसी परमिशन के चल रही है। रेलवे की जमीन पर अवैध कब्जा, बिजली, पानी के अवैध उपयोग के मामले में प्रशासन सिर्फ इसलिए कार्रवाई नहीं कर रहा क्योंकि यहां का दूध जीएम से लेकर तमाम आला अफसरों के घर पहुंचता है। डेयरी संचालक रेलवे क्षेत्र में रहने का किराया अफसरों को कम कीमत पर शुद्ध दूध देकर अदा करता है। दैनिक भास्कर ने पूरे मामले की पड़ताल की।
गुरुवार को सुबह के 10:30 बजे थे। पुरानी जोन बिल्डिंग के गार्डन पर गायों का डेरा था। गार्डन की घास चर रही गायों को देखकर आश्चर्य हुआ कि रेलवे परिक्षेत्र में गाय पालने की अनुमति है न प्रशासन किसी को डेयरी खोलने की अनुमति देता। गार्ड से पूछने पर बताया कि 100 कदम की दूरी पर ही तो डेयरी चल रही है। सही पता पूछा तो बताया गया कि सीनियर डीओएम आशुतोष श्रीवास्तव और सीनियर डीईई (जी) उदय कुमार गनवीर के बंगले के पीछे चले जाइए। पेंशनर भवन के बगल की सड़क से आगे बढ़े तो बछड़े तो दिखे, लेकिन डेयरी दिख ही नहीं रही थी। यहां पूछताछ करने पर रेलवे क्वार्टर के पीछे भेजा गया। अफसरों के बंगले अौर रेलवे कर्मचारियों के क्वार्टर के बीच में बड़ी जगह खाली है, जहां गायों का तबेला बना दिखा। रेलवे क्वार्टर नंबर 1351/1 के बगल वाले मकान में गायों के लिए दाना तैयार किया जा रहा था। कर्मचारी ने बताया कि मकान और डेयरी ग्वाला नामक व्यक्ति का है, जो रिटायर्ड रेलवे कर्मचारी है। दूध खरीदने के लिए बात की गई, तो दोपहर 12 बजे के बाद बुलाया गया। दोपहर 1 बजे दूसरी बार पहुंचे तो ग्वाला नामक वृद्ध मिला। ट्रांसफर होकर बिलासपुर आने और दूध खरीदने की बात पर ग्वाला ने पूरी कहानी बयां कर दी। कहा साहब दूध की शुद्धता पर तो संदेह मत करिए, यहां का दूध जीएम सत्येंद्र कुमार से लेकर पूरे अफसरों के घर जाता है, 45 रुपए लीटर में। पूछा कि जीएम तो रिटायर हो गए हैं? बताया कि हां अभी सप्लाई बंद है, लेकिन जब तक रहे, यहां से ही रोज दो लीटर दूध लेते थे।
गार्डन में चरती हैं गायें
मकान तक तोड़े गए
रेलवे परिक्षेत्र में गाय पालने पर रेलवे के सख्त कायदे कानून हैं। पांच साल पहले तक रेलवे कर्मचारी अपने घरों में खुद के लिए एक-दो गाय पालते थे। रेल प्रशासन ने इसे नियम विरुद्ध बताते हुए गाय को बाहर किया बल्कि गाय रखने के लिए बने मकानों को भी तुड़वा दिया था। अब अफसर अपनी सुविधा के लिए नियमों की ही अनदेखी कर रहे हैं।
डेयरी से 100 कदम की दूरी पर ओल्ड जीएम बिल्डिंग है। ग्वाला गायों को सुबह 9 बजे से शाम के 4 बजे तक के लिए छोड़ देता है। गायें ओल्ड जीएम बिल्डिंग के गार्डन की घास चरती रहती हैं। इनका दूध अफसरों के घर जाता है, इसलिए गार्ड भी गायों को नहीं भगाता कि गाय मालिक ने शिकायत कर दी, तो नौकरी चली जाएगी।
बेटे के नाम पर है मकान
ग्वाल से पूछा गया कि रिटायर हो गए हैं तो फिर रेलवे मकान में कैसे रह रहे हैं? जवाब मिला बेटा कमर्शियल विभाग में है। मकान उसके नाम पर है। इसी मकान से बिजली और पानी का कनेक्शन तबेले तक गया है। ग्वाला के लिए रेलवे की जमीन, पानी, बिजली सब कुछ मुफ्त है। बदले में वह अफसरों को कम कीमत पर दूध देता है।
रेलवे अफसरों के बंगलों की बाउंड्री के पास ही अवैध रूप से डेयरी चलाई जा रही है, बताया कि 30 गायें हैं यहां।
रेलवे अफसरों का दोहरा कानून, कर्मियों के क्वार्टर में गाय रखना मंजूर नहीं, अवैध डेयरी के लिए खुली छूट
रश्मि गौतम, सीनियर डीसीएम
30 गायें पाल रखी हंै
रेलवे क्षेत्र में किसी डेयरी (तबेला) को अनुमति दी गई है?
- इस तरह की कोई गौशाला नहीं है यहां पर।
फिर इसे क्या मानेंगे, जहां 30 गायें हैं?
- वो उसने पाल रखी हैं।
रेलवे क्षेत्र में गाय पालने की अनुमति है क्या?
- पालने की अनुमति नहीं है, लेकिन किसी ने एक पाल रखी है, वैसे ही उसने 30 पाल रखी है, वो गौशाला नहीं है, इसके अलावा मेरे पास कोई जानकारी नहीं है।
हमने स्टिंग की है, उसने बताया है कि अफसरों के घर सप्लाई करता है। रेलवे की जमीन का कमर्शियल उपयोग हो रहा है?
- इसके बारे में इसके अलावा मेरे पास कोई जानकारी नहीं है।
दैनिक भास्कर आपको जानकारी दे रहा है, आप कार्रवाई करेंगी?
- जब आप बता देंगे तब देखेंगे, अगर कोई गैर कानूनी तौर पर कुछ कर रहा है तो उसके ऊपर कार्रवाई की जाएगी।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mai_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva